Temeljem članka 35. Zakona o područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 36/09, 150/11, 144/12, 19/13), članka 3 Zakona o komunalnom gospodarstvu (NN 36/95, 70/97, 128/99, 57/00, 129/00, 59/01, 26/03, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13 i 147/14), članka 109. stavka 1 .i 2. Zakona o cestama (NN br. 84/11, 18/13, 22/13, 54/13, 148/13, 92/14) i članka 31. Statuta Općine Vidovec (“Službeni vjesnik Varaždinske županije” br. 09/13 i 36/13), Općinsko vijeće Općine Vidovec na 13. sjednici održanoj dana 22. prosinca 2014. godine, donosi

**ODLUKU**

**o nerazvrstanim cestama na području**

**Općine Vidovec**

**I. OPĆE ODREDBE**

**Članak 1**.

Ovom se Odlukom uređuje korištenje, upravljanje, građenje, rekonstrukcija i održavanje nerazvrstanih cesta, mjere za zaštitu nerazvrstanih cesta, njihovo financiranje te kontrola i nadzor nad izvođenjem radova na nerazvrstanim cestama u Općini Vidovec (nadalje: Općina).

**Članak 2.**

Nerazvrstana cesta je javno dobro u općoj uporabi u vlasništvu Općine.

Nerazvrstana cesta je cesta na području Općine koja se koristi za promet vozilima, koju svatko može slobodno koristiti na način i pod uvjetima propisanim Zakonom o cestama i drugim propisima, a koja nije razvrstana kao javna cesta u smislu Zakona o cestama, a to su:

* Ceste koje povezuju Općinu sa drugom Općinom
* Ceste koje povezuju naselja unutar Općine
* Ceste koje povezuju područja unutar naselja
* Terminali i okretišta javnog prijevoza
* Pristupne ceste do stambenih, poslovnih, gospodarskih i drugih građevina
* Druge ceste na području naselja

Mrežu nerazvrstanih cesta na području Općine čine: ulice, seoski i poljski putovi, te druge nerazvrstane javne prometne površine na kojima se odvija promet po bilo kojoj osnovi.

Ulicom u smislu ove Odluke smatra se izgrađena cestovna površina u naselju koja nije razvrstana u javnu cestu.

Seoskim putem u smislu ove Odluke, smatra se izgrađena površina što prolazi kroz naselje ili povezuje dva ili više naselja i koja nije razvrstana u javnu cestu.

Poljski put je površina koja se koristi za pristup poljoprivrednom i šumskom zemljištu i pristupačan je većem broju raznih korisnika po bilo kojoj osnovi.

Drugim nerazvrstanim javnim prometnim površinama, u smislu ove Odluke, smatraju se površine za promet u mirovanju - parkirališta, pješačke staze, biciklističke staze, sportsko – rekreativne staze, pješački trgovi, pristupne ceste do industrijskih i drugih objekata što se koriste za javni promet i slično.

**Članak 3.**

Nerazvrstana cesta se ne može otuđiti iz vlasništva Općine niti se na njoj mogu stjecati stvarna prava, osim prava služnosti i prava građenja radi građenja građevina sukladno odluci općinskog načelnika Općine Vidovec (u daljnjem tekstu: općinski načelnik), pod uvjetom da ne ometaju odvijanje prometa i održavanje nerazvrstane ceste.

Dio nerazvrstane ceste namijenjen pješacima (nogostup i slično) može se dati u zakup sukladno posebnim propisima, ako se time ne ometa odvijanje prometa, sigurnost kretanja pješaka i održavanje nerazvrstane ceste.

**Članak 4.**

Kada je na području Općine trajno prestala potreba korištenja nerazvrstane ceste ili njezinog

dijela, može joj se ukinuti status javnog dobra u općoj upotrebi, a nekretnina kojoj prestaje taj

status ostaje vlasništvo Općine.

Odluku o ukidanju statusa javnog dobra u općoj uporabi nerazvrstanoj cesti ili njezinom dijelu

donosi Općinsko vijeće Općine.

Odluka iz prethodnog stavka dostavlja se nadležnom sudu radi provedbe brisanja statusa javnog dobra u općoj uporabi nerazvrstane ceste u zemljišnoj knjizi.

Nekretninu koja je izvlaštenjem, pravnim poslom ili na drugi način postala vlasništvo Općine, a lokacijskom dozvolom je predviđena za građenje nerazvrstane ceste, ne može se otuđiti.

**Članak 5.**

Nerazvrstanu cestu čine:

- cestovna građevina (donji stroj, kolnička konstrukcija, sustav za odvodnju atmosferskih voda s nerazvrstane ceste, drenaže, most, vijadukt, podvožnjak, nadvožnjak, propust, potporni i obložni zid), nogostup, biciklističke staze te sve prometne i druge površine na pripadajućem zemljištu (zelene površine, ugibališta, parkirališta, okretišta, stajališta javnog prijevoza i slično),

- građevna čestica, odnosno cestovno zemljište u površini koju čine površina zemljišta na kojoj prema projektu treba izgraditi ili je izgrađena cestovna građevina, površina zemljišnog pojasa te površina zemljišta na kojima su prema projektu ceste izgrađene ili se trebaju izgraditi građevine za potrebe održavanja ceste i pružanja usluga vozačima i putnicima (objekti za održavanje cesta, upravljanje i nadzor prometa, benzinske postaje, servisi i drugo),

- zemljišni pojas s obiju strana ceste potreban za nesmetano održavanje ceste prema projektu ceste,

- prometna signalizacija (okomita, vodoravna i svjetlosna) i oprema za upravljanje i nadzor prometa,

- javna rasvjeta i oprema ceste (odbojnici i zaštitne ograde, uređaji za zaštitu od buke, uređaji za naplatu parkiranja i slično).

**Članak 6.**

Odredbe ove Odluke na odgovarajući se način primjenjuju i na održavanje i zaštitu drugih javno prometnih površina na području Općine.

**II. KORIŠTENJE NERAZVRSTANIH CESTA**

**Članak 7.**

Nerazvrstane ceste koriste se na način koji omogućava uredno odvijanje prometa, ne ugrožava sigurnost sudionika u prometu te ne oštećuje cestu, pridržavajući se odredbi Zakona o cestama.

**III. UPRAVLJANJE NERAZVRSTANIM CESTAMA**

**Članak 8.**

Nerazvrstanim cestama upravlja Općina.

Općina vodi jedinstvenu bazu podataka o nerazvrstanim cestama na području Općine, u skladu sa zakonskim propisom kojima se uređuju sadržaj i način vođenja jedinstvene baze podataka o nerazvrstanim cestama.

Popis nerazvrstanih cesta na području općine Vidovec sastavni je dio ove Odluke.

Poslove knjigovodstvenog evidentiranja nerazvrstanih cesta kao imovine Općine te poslove u

vezi sa stjecanjem stvarnih prava na nerazvrstanim cestama kao i poslove evidentiranja nerazvrstanih cesta kod nadležnog ureda za katastar i upis nerazvrstanih cesta u zemljišne knjige, obavlja Jedinstveni upravni odjel Općine Vidovec.

**Članak 9.**

Pod poslovima upravljanja nerazvrstanim cestama, u smislu ove Odluke, podrazumijevaju se naročito:

- građenje i rekonstrukcija nerazvrstanih cesta te

- održavanje nerazvrstanih cesta.

**IV. GRADNJA I REKONSTRUKCIJA NERAZVRSTANIH CESTA**

**Članak 10.**

Gradnja i rekonstrukcija nerazvrstanih cesta obavlja se sukladno Programu gradnje objekata i uređaja komunalne infrastrukture, koji donosi Općinsko vijeće Općine Vidovec, a na temelju tehničke dokumentacije, propisa o gradnji i prostornog plana.

**Članak 11.**

Nerazvrstane ceste moraju se projektirati, graditi ili rekonstruirati prema normativima i propisima o građenju, a u skladu s prostorno planskom dokumentacijom Općine.

Poslovi građenja i rekonstrukcije nerazvrstanih cesta obuhvaćaju naročito:

ustupanje usluga projektiranja s istražnim radovima,

ishođenje akata na temelju kojih je dopuštena gradnja i uporaba građevine sukladno propisima,

ustupanje radova izmještanja komunalne i druge infrastrukture,

ustupanje geodetskih radova,

ustupanje radova građenja i rekonstrukcije,

ustupanje usluga stručnog nadzora građenja,

organizaciju tehničkog pregleda i primopredaju nerazvrstane ceste te dijelova nerazvrstane ceste i objekata na korištenje i održavanje,

investicijski nadzor nad provođenjem projekta,

druge zakonom propisane poslove.

**Članak 12.**

Ako se prilikom građenja ili rekonstrukcije nerazvrstane ceste predviđa i građenje ili rekonstrukcija komunalnih, vodnih. energetskih i drugih instalacija i uređaja unutar građevine nerazvrstane ceste, tehnička dokumentacija mora obuhvatiti i te instalacije i uređaje.

Troškove izrade tehničke dokumentacije te troškove građenja ili rekonstrukcije instalacija i uređaja iz stavka 1. ovoga članka, snosi investitor odnosno vlasnik tih instalacija i uređaja.

**V. ODRŽAVANJE NERAZVRSTANIH CESTA**

**Članak 13.**

Održavanje nerazvrstanih cesta je komunalna djelatnost.

Poslove održavanja nerazvrstanih cesta na području Općine obavljaju pravne, odnosno fizičke osobe kojima je to povjereno sukladno Zakonu kojim se uređuje komunalno gospodarstvo i Zakonu kojim se uređuju ceste, Odluci Općine kojom se regulira obavljanje komunalnih djelatnosti te ovoj Odluci.

Poslovi održavanja nerazvrstanih cesta obavljaju se sukladno Programu održavanja komunalne infrastrukture koji donosi Općinsko vijeće Općine Vidovec.

Radovi održavanja nerazvrstanih cesta mogu biti radovi redovnog i izvanrednog održavanja.

**Radovi redovnog održavanja nerazvrstanih cesta**

**Članak 14.**

Radovi redovnog održavanja nerazvrstanih cesta, u smislu ove Odluke su radovi koji obuhvaćaju skup mjera i aktivnosti koje se obavljaju tijekom godine na nerazvrstanim cestama, uključujući sve objekte i instalacije, sa svrhom održavanja prohodnosti i tehničke ispravnosti tih površina i sigurnosti prometa na njima.

Za održavanje ceste upotrebljava se u pravilu ista vrsta materijala od kojeg je cesta izgrađena.

Pod poslovima redovitog održavanja nerazvrstanih cesta razumijevaju se naročito:

- ophodnju i redovito praćenje stanja nerazvrstanih cesta,

- stručni pregled stanja cestovnih objekata,

- obnavljanje, zamjenu i pojačanje donjeg stroja kolnika i kolničke konstrukcije većeg opsega,

- obnavljanje i zamjenu završnog sloja kolničke konstrukcije većeg opsega,

- mjestimične popravke završnog sloja kolničke konstrukcije izgrađenog od asfalta, betona, betonskih elemenata, kamena te nosivog sloja kolničke konstrukcije i posteljice,

- mjestimične popravke dijelova cestovne građevine (propust, rigol, rubnik, most, potporni i obložni zid),

- čišćenje i uklanjanje odronjenih i drugih materijala sa nerazvrstane ceste,

- čišćenje, zamjena i manji popravci otvorenog sustava za atmosfersku odvodnju na nerazvrstanoj cesti,

- zaštita pokosa nasipa, usjeka i zasjeka,

- uklanjanje nepoželjne vegetacije (košnja trave, uklanjanje granja, grmlja i dugog raslinja iz

profila ceste),

- uređenje bankina i bermi,

- popravak, zamjena i obnova vertikalne i horizontalne signalizacije i opreme,

- hitni popravci i intervencije u svrhu uspostavljanja prometa i privremene regulacije prometa

nastalih uslijed nepredvidljivih okolnosti,

- osiguranje prohodnosti u zimskim uvjetima (u daljnjem tekstu: zimska služba).

**Održavanje cesta u zimskim uvjetima**

**Članak 15.**

Zimska služba obuhvaća radove neophodne za održavanje prohodnosti nerazvrstane ceste te sigurnosti odvijanja prometa.

Nerazvrstana cesta, u smislu ove Odluke, smatra se prohodnom kada je radovima na uklanjanju snijega omogućeno prometovanje vozila uz upotrebu zimske opreme.

Radi provedbe zimske službe, načelnik donosi Operativni program održavanja nerazvrstanih cesta u zimskom razdoblju, od 15. studenoga tekuće godine do 15. ožujka naredne godine (u daljnjem tekstu: Operativni program).

Pod radovima održavanja nerazvrstane ceste u zimskim uvjetima razumijevaju se naročito:

- pripremni radovi prije nastupanja zimskih uvjeta,

- organiziranje mjesta pripravnosti i njihovo označavanje,

- čišćenje snijega s kolnika, nogostupa i prometne signalizacije,

- uklanjanje posutog pijeska,

- osiguravanje odvodnje kolnika,

- uklanjanje vozila s kolnika,

- postavljanje posebne prometne signalizacije u slučajevima posebnog režima prometa ili

zatvaranja dijela nerazvrstane ceste.

**Radovi izvanrednog održavanja cesta**

**Članak 16.**

Izvanredno održavanje nerazvrstanih cesta obuhvaća radove kojima je osnovni cilj sačuvati prvobitno stanje nerazvrstane ceste s njenim prometnim elementima, teradove na korekcijama elemenata ceste u smislu poboljšanja odvijanja prometa.

Radovi izvanrednog održavanja nerazvrstanih cesta razumijevaju naročito:

- sanaciju odrona, potpornih i obložnih zidova i klizišta,

- zamjenu i veći popravak dijelova cestovne građevine,

- poboljšanje sustava za odvodnju atmosferske vode,

- ublažavanje nagiba pokosa i ostale radove na zaštiti kosina od erozije,

- korekciju prometno-tehničkih elemenata većeg opsega sa svrhom poboljšanja sigurnosti prometa i povećanja propusne moći,

- dopunu prometne signalizacije, uređaja i opreme kojima se mijenja osnova postojeće regulacije prometa.

Radovi u okviru izvanrednog održavanja izvode se na temelju odgovarajuće tehničke dokumentacije.

**VI. MJERE ZA ZAŠTITU NERAZVRSTANIH CESTA**

**Članak 17.**

Nerazvrstane ceste mogu se koristiti samo za promet vozilima, a u druge svrhe samo u slučajevima, na način i pod uvjetima propisanim zakonom kojim se uređuju ceste, zakonom kojim se uređuje sigurnost prometa na cestama i ovom Odlukom.

Radi zaštite nerazvrstane ceste i sigurnosti prometa na njoj, na nerazvrstanoj cesti je zabranjeno naročito:

- oštetiti, ukloniti, premjestiti, zakriti ili na bilo koji drugi način izmijeniti postojeće stanje prometne signalizacije, prometnu opremu te cestovne uređaje,

trajno ili privremeno zaposjedati ili na drugi način smetati posjed nerazvrstane ceste ili njezinog dijela bez suglasnosti Općine

dovoditi oborinsku vodu, otpadne vode i ostale tekućine,

sprječavati otjecanje voda s nerazvrstane ceste,

vući stabla i dijelove stabla te drugi materijal ili predmete po cesti,

postavljati ograde, saditi živice, drveće i druge nasade,

odlagati drvnu masu, ostale materijale ili druge predmete,

postavljati transparente, plakate i druge oblike obavještavanja odnosno oglašavanja bez odobrenja Općine,

rasipavati materijal, nanositi blato, ulje ili na drugi način onečišćavati nerazvrstanu cestu,

odlagati snijeg ili led,

obavljati druge radnje koje mogu oštetiti nerazvrstanu cestu ili ugroziti sigurno odvijanje prometa na njoj.

Radi zaštite nerazvrstane ceste i sigurnosti prometa na njoj, u zaštitnom pojasu nerazvrstane ceste zabranjeno je naročito:

postavljati i koristiti svjetla ili svjetlosne uređaje koji mogu ugroziti sigurnost prometa,

namjerno paliti vatru i korov,

puštati domaće životinje bez nadzora,

ostavljati snijeg ili led koji mogu skliznuti na nerazvrstanu cestu,

postavljati ograde, saditi živice, drveće i druge nasade koji onemogućavaju preglednost,

ostavljati drveće i druge predmete i stvari koje mogu pasti na nerazvrstanu cestu,

obavljati druge radnje koje mogu oštetiti nerazvrstanu cestu ili ugroziti sigurno odvijanje prometa na njoj.

Pravna ili fizička osoba kojoj je povjereno obavljanje održavanja nerazvrstane ceste mora bez odgode, nakon saznanja, s ceste ukloniti sve zapreke ili druge posljedice zabranjenih radnji, koje bi mogle oštetiti nerazvrstanu cestu, ugroziti, ometati ili smanjiti sigurnost prometa na nerazvrstanoj cesti.

Ako pravna ili fizička osoba kojoj je povjereno obavljanje održavanja nerazvrstane ceste ne može zapreku ili nastalo opasno mjesto na nerazvrstanoj cesti ukloniti odmah, do njezinog uklanjanja mora je osigurati propisanom prometnom signalizacijom te o zapreci i ostalim posljedicama zabranjenih radnji bez odgode obavijestiti komunalnog redara Općine Vidovec.

**Članak 18.**

Na nerazvrstanoj cesti zabranjeno je poduzimati bilo kakve radove ili radnje ukoliko za to ne

postoji prethodno pisano odobrenje Jedinstvenog upravnog odjela.

Odobrenje Jedinstvenog upravnog odjela u smislu stavka 1. ovoga članka izdaje se naročito za:

prekomjernu uporabu i opterećenje nerazvrstane ceste,

zauzimanje nerazvrstane ceste radi uređenja gradilišta, izvođenja građevinskih i drugih radova, odlaganja materijala radi građenja i slično,

prekopavanje nerazvrstane ceste radi popravka, preslaganja ili izgradnje komunalnih i drugih instalacija i uređaja te radi priključenja na te instalacije i uređaje.

Pravna , fizička osoba-obrtnik ili fizička osoba dužna je radi ishođenja odobrenja iz stavaka 1. i 2. ovoga članka Jedinstvenom upravnom odjelu Općine Vidovec podnijeti pisani zahtjev, o čemu Jedinstveni upravni odjel donosi Odobrenje.

Odobrenje za prekopavanje nerazvrstane ceste, u smislu stavka 3. ovog članka, sadrži naročito:

mjesto i vrijeme izvođenja radova na prekopavanju,

privremenu regulaciju prometa,

uvjete izvođenja radova i sanacije u skladu s pravilima struke,

mjere zaštite sudionika u prometu,

druge bitne elemente koji utječu na uređenu zelenu površinu zahvaćenu prekopavanjem nerazvrstane ceste, na sigurnost prometa i stabilnost građevina u blizini mjesta prekopavanja.

Investitor je dužan najmanje tri (3) dana prije početka izvođenja radova na prekopavanju izvijestiti Jedinstveni upravni odjel Općine Vidovec i druge subjekte određene odobrenjem iz stavka 1. ovoga članka, o danu početka izvođenja radova.

Prometne znakove za privremenu regulaciju prometa i prateće osiguranje otvorenih građevinskih jama (signalizacija, fizičke prepreke i privremeno prekrivanje) postavlja i uklanja investitor u skladu s odobrenim prometnim rješenjem.

**Članak 19.**

Gospodarske djelatnosti u obavljanju kojih dolazi do prekomjerne uporabe nerazvrstane ceste teškim ili srednje teškim vozilima te mjerila za utvrđivanje prekomjerne uporabe nerazvrstane ceste, utvrđuju se u suglasju sa Zakonom kojim se uređuju ceste.

Za prekomjernu uporabu nerazvrstane ceste može se odrediti naknada koju utvrđuje općinski načelnik.

Rješenje o prekomjernoj uporabi nerazvrstane ceste donosi Jedinstveni upravni odjel Općine Vidovec.

Komunalni redar, očevidom na licu mjesta utvrđuje oštećenja izazvana prekomjernom uporabom nerazvrstane ceste, o čemu se sastavlja zapisnik.

Radove na dovođenju nerazvrstane ceste u stanje koje je prethodilo oštećenjima izazvanim prekomjernom uporabom nerazvrstane ceste obavlja pravna osoba koja održava nerazvrstanu cestu, o trošku pravne, fizičke osobe-obrtnika ili fizičke osobe koja ih je izazvala.

**Članak 20.**

Nerazvrstana cesta može se zauzeti radi uređenja gradilišta, izvođenja građevinskih i drugih

radova, odlaganja materijala radi gradnje i slično.

Nerazvrstana cesta može se privremeno zauzeti i za parkiranje specijalnih vozila (reportažnih, mjernih i sl.).

Za zauzimanje nerazvrstane ceste iz stavka 1. i 2. ovoga članka ne plaća se naknada.

Za zauzimanje ceste iz stavka 1. ovog članka pravna, fizička osoba-obrtnik ili fizička osoba dužna je ishoditi pisano odobrenje Jedinstvenog upravnog odjela Općine Vidovec.

Iznimno od odredbe stavka 1. ovoga članka, za privremeno zauzimanje nerazvrstane ceste koje ukupno traje do dva sata, pravna, fizička osoba-obrtnik ili fizička osoba nije dužna ishoditi pisano odobrenje Upravnog odjela.

**Članak 21.**

Za vrijeme trajanja manifestacija od značenja za Općinu nije dozvoljeno prekopavati nerazvrstane ceste na području odvijanja tih manifestacija.

**Članak 22.**

Radove na obnovi kolničke konstrukcije na mjestu prekopavanja nerazvrstane ceste, za koje nije potreban akt na temelju kojeg je dopuštena gradnja sukladno Zakonu kojim se uređuje prostorno uređenje i gradnja, o trošku investitora nadzire pravna osoba koja održava nerazvrstanu cestu.

Pod radovima iz stavka 1. ovoga članka podrazumijeva se, u pravilu, izvođenje radova asfaltnog zastora, betonskog pokrovnog sloja te popravaka nosivo-pokrovnog i vezno - nosivog sloja na mjestu prekopavanja.

**Članak 23.**

Investitor je po završetku radova na prekopavanju nerazvrstane ceste dužan bez odgode o tome izvijestiti Jedinstveni upravni odjel Općine Vidovec, a nerazvrstanu cestu dovesti u prvobitno stanje.

Jedinstveni upravni odjel Općine Vidovec vodi brigu da radovi u vezi s dovođenjem nerazvrstane ceste u prvobitno stanje budu izvedeni sukladno pravilima struke.

Investitor jamči za kvalitetu izvršenih radova na dovođenju prekopane nerazvrstane ceste u

prvobitno stanje za razdoblje od najmanje dvije godine od dovršetka tih radova.

Jedinstveni upravni odjel Općine Vidovec vodi očevidnik o danim odobrenjima za prekopavanje nerazvrstane ceste.

Jedinstveni upravni odjel Općine Vidovec prati stanje kvalitete izvršenih radova na dovođenju prekopane nerazvrstane ceste u prvobitno stanje tijekom cijelog razdoblja jamstvenog roka iz stavka 3. ovoga članka.

Ako Jedinstveni upravni odjel Općine Vidovec utvrdi da radovi na dovođenju prekopane nerazvrstane ceste u prvobitno stanje nisu izvršeni kvalitetno i u skladu s pravilima struke, zahtijevati će od investitora da ih izvede ponovno te da nadoknadi time nastalu štetu.

Novoizgrađenu ili rekonstruiranu nerazvrstanu cestu zabranjeno je prekopavati najmanje pet godina računajući od dana asfaltiranja.

Iznimno od odredbe stavka 1. ovoga članka općinski načelnik može, u naročito opravdanim slučajevima, odobriti prekopavanje nerazvrstane ceste prije isteka roka od pet godina, pod uvjetom da investitor obnovi cijelu kolničku konstrukciju nerazvrstane ceste.

**Članak 24.**

Iznimno od odredbe članka 18. ove Odluke, investitor radova nije dužan ishoditi prethodno pisano odobrenje za prekopavanje nerazvrstane ceste ako je uslijed oštećenja na uređajima i

instalacijama ugrađenim u nerazvrstanu cestu neposredno ugrožena sigurnost prometa odnosno život i zdravlje stanovnika ili bi mogla nastati veća gospodarska šteta (hitne intervencije).

Investitor radova iz stavka 1. ovoga članka dužan je, bez odgode, o potrebi obavljanja radova obavijestiti Jedinstveni upravni odjel Općine Vidovec te u roku od jednog (1) dana od dana početka izvođenja radova podnijeti zahtjev za odobrenje prekopavanja nerazvrstane ceste.

**Članak 25.**

Ako se na nerazvrstanoj cesti izvode radnje ili izvedu radovi koji mogu oštetiti nerazvrstanu cestu ili ugroziti sigurnost prometa na njoj, pravna osoba koja održava nerazvrstanu cestu dužna je po nalogu Jedinstvenog upravnog odjela Općine Vidovec poduzeti sve mjere za uklanjanje opasnosti od oštećenja i ugroze sigurnosti prometa na njoj.

U slučajevima iz stavka 1. ovoga članka Jedinstveni upravni odjel Općine Vidovec je ovlašten obustaviti radove i/ili naložiti plaćanje troškova nastalih poduzimanjem tih mjera.

Troškove poduzimanja mjera iz stavka 1. ovoga članka snosi investitor radova ili radnji na nerazvrstanoj cesti.

Sportske priredbe i druge manifestacije na nerazvrstanoj cesti mogu se održavati pod uvjetima i na način utvrđenim propisima ili općim aktima Općine.

**Članak 26.**

Priključak na cestu je dio ceste kojim se neka prometna površina povezuje s javnom cestom.

Prilaz na cestu je uređena površina uz cestu preko koje se vozila i drugi sudionici u prometu, koji dolaze sa zemljišta ili iz zgrada pokraj ceste, neposredno uključuju u promet na cesti.

Priključak i prilaz na nerazvrstanu cestu smiju se izvesti samo uz prethodnu pisanu suglasnost Jedinstvenog upravnog odjela ili prema aktu o građenju.

Priključak i prilaz na nerazvrstanu cestu s uređenom kolničkom konstrukcijom (asfalt, beton i slično) mora se izgraditi s istovjetnom ili sličnom kolničkom konstrukcijom u duljini od najmanje 10 metara.

Vlasnici, odnosno korisnici ili posjednici izgrađenog građevinskog zemljišta dužni su financirati izgradnju prilaza na svoje dvorište zemljište širine najmanje 3,00 m.

Oborinske vode s priključaka i prilaza ne smiju se ispuštati na nerazvrstanu cestu.

Troškove građenja priključka i prilaza na nerazvrstanu cestu, uključujući i postavljanje potrebnih prometnih znakova, signalizacije i opreme snosi fizička ili pravna koja se spaja na nerazvrstanu cestu.

**Članak 27.**

U blizini križanja dviju nerazvrstanih cesta u razini, križanja nerazvrstane ceste s javnom cestom te u unutarnjim stranama cestovnog zavoja, ne smiju se saditi drveće i grmlje, postavljati naprave, ograde ili drugi predmeti koji onemogućavaju preglednost na nerazvrstanoj cesti.

Vlasnik ili posjednik zemljišta uz nerazvrstanu cestu dužan je na zahtjev komunalnog redara

ukloniti drveće, grmlje, naprave, ograde ili druge predmete iz trokuta preglednosti i iz slobodnog profila nerazvrstane ceste.

**Članak 28**.

U postupku izdavanja lokacijske dozvole za građenje objekata i instalacija na nerazvrstanoj cesti i unutar zaštitnog pojasa nerazvrstane ceste, prethodno se od Jedinstvenog upravnog odjela Općine Vidovec moraju ishoditi posebni uvjeti.

Zaštitni pojas, u smislu stavka 1. ovoga članka, mjeri se od vanjskog ruba zemljišnog pojasa, a njegova širina se utvrđuje sukladno Zakonu kojim se uređuju ceste.

**Članak 29.**

Vozila u prometu na nerazvrstanoj cesti, sama ili zajedno s teretom, moraju udovoljavati propisanim uvjetima za pojedine vrste vozila u pogledu dimenzija, ukupne mase i osovinskog

opterećenja.

**Članak 30.**

Ako se nerazvrstana cesta nalazi u takvom stanju da uopće nije prohodna ili nije prohodna za pojedine vrste vozila ili ako se na njoj izvode radovi koji se ne mogu obaviti bez obustavljanja prometa ili ako njeno stanje zbog vremenskih nepogoda i drugih razloga ugrožavaju sigurnost prometa, Jedinstveni upravni odjel Općine Vidovec će privremeno zabraniti sav promet nerazvrstanom cestom ili pojedinim vrstama vozila, te o tome obavijestiti nadležnu policijsku postaju.

**Članak 31.**

Vlasnici, odnosno korisnici ili posjednici zemljišta koja graniče s nerazvrstanim cestama dužni su:

čistiti i održavati odvodne jarke u protočnom stanju (čistiti ih od mulja i ostalih otpadaka koji onemogućuju normalno otjecanje vode),

čistiti i održavati pješačke staze pokraj zemljišta te prilaze s nerazvrstanih cesta na to zemljište,

uklanjati nanose zemlje i šljunka s nerazvrstane ceste,

uređivati, održavati i po potrebi uklanjati živice, grmlje, drveće i drugo raslinje koje sprečava preglednost, prozračivanje i sušenje ceste.

kositi travu te uređivati, održavati i čistiti zelene i pješačke površine uz nerazvrstanu cestu.

**Članak 32.**

Ako vlasnik, odnosno korisnik ili posjednik zemljišta ne postupa u skladu s odredbama članka 31. ove Odluke, komunalni redar će narediti Rješenjem izvršenje obveza.

Ako vlasnik, odnosno korisnik ili posjednik zemljišta ne postupi u skladu sa izdanim Rješenjem iz stavka 1. ovog članka na njega se odnose odredbe članka 38. ove Odluke.

**Članak 33.**

Nerazvrstanim cestama koje su Prostornim planom predviđene za drugu namjenu u skladu s

propisima o prostornom uređenju, a u naravi se ne koriste kao javne, može se ukinuti svojstvo javnog dobra u općoj uporabi.

**Članak 34.**

Rješenje o ukidanju svojstva javnog dobra u općoj uporabi u slučaju iz prethodnog stavka donosi Općinsko vijeće Općine Vidovec.

Općina Vidovec je dužna putem nadležnih tijela pokretati i voditi upravne i sudske postupke radi pravne zaštite nerazvrstanih cesta, sprečavanja samovlasnog zauzeća cestovnog zemljišta, ustrojavanja evidencije i gospodarenja cestama kao javnim dobrom.

**VII. FINANCIRANJE NERAZVRSTANIH CESTA**

**Članak 35.**

Građenje, rekonstrukcija i održavanje nerazvrstane ceste financira se iz:

komunalne naknade i komunalnog doprinosa prema propisima koji uređuju komunalno gospodarstvo,

naknada za osnivanje prava služnosti, prava građenja i prava zakupa na nerazvrstanoj cesti

drugih izvora Proračuna Općine Vidovec

županijskog proračuna

državnog proračuna

sredstava mještana

drugih sredstava osiguranih po posebnim propisima (EU fondovi i slično).

**Članak 36.**

Općina je dužna ubirati vlastite prihode kojima se, u skladu sa Zakonom o komunalnom gospodarstvu i ovom Odlukom, financira održavanje, rekonstrukcija, građenje i zaštita nerazvrstanih cesta i u obavljanju poslova oko nerazvrstanih cesta ponašati se pažnjom dobrog gospodara.

**VIII. NADZOR**

**Članak 37.**

Inspekcijski nadzor nad nerazvrstanim cestama Općine Vidovec obavlja komunalni redar u skladu sa Zakonom o komunalnom gospodarstvu, Zakonom o cestama, Prekršajnim zakonom i ovom Odlukom.

**Članak 38**.

Ukoliko pravna, fizička osoba-obrtnik ili fizička osoba ne postupi po naredbi izrečenoj Rješenjem izdanom od strane komunalnog redara, istu činidbu (uklanjanje, činjenje, popravljanje, zamjena i drugo) učiniti će komunalni redar putem treće osobe, a o trošku pravne, fizičke osobe-obrtnika ili fizičke osobe kojoj je Rješenje izdano ili podnijeti prijavu za prekršaj i zahtjev za naknadu štete.

**Članak 39.**

U obavljanju poslova nadzora komunalni redar ovlašten je pregledati stanje nerazvrstanih cesta, radove na održavanju, rekonstrukciji, građenju i zaštiti nerazvrstanih cesta, radove koji se obavljaju u zaštitnom pojasu nerazvrstanih cesta, kao i druge radnje vezane uz uporabu nerazvrstanih cesta.

Komunalni redar može narediti:

privremenu obustavu radova, prijevoza i drugih radnji koje se izvode na nerazvrstanoj cesti ili zaštitnom pojasu suprotno odredbama ove Odluke i drugim propisima i koje ugrožavaju sigurnost i zaštitu nerazvrstane ceste i sudionika u prometu,

otklanjanje nedostataka ili nepravilnosti u održavanju, uporabi i zaštiti nerazvrstanih cesta,

vlasnicima, odnosno korisnicima ili posjednicima zemljišta i objekta uz nerazvrstane ceste izvedbu radova iz članka 31. ove Odluke.

Pravne , fizičke i fizičke osobe-obrtnici dužne su komunalnom redaru omogućiti nesmetano obavljanje nadzora, dati osobne podatke, podatke o vlasništvu vozila, podatke o vlasništvu zemljišta i objekata u zaštitnom pojasu cesta i pružiti druge potrebne obavijesti o predmetu uredovanja.

**IX. PREKRŠAJNE ODREDBE**

**Članak 40.**

Novčanom kaznom u iznosu od 2.000 do 10.000,00 kuna kazniti će se za prekršaj pravna osoba ako se:

- ne pridržava odredbe članka 17. stavci 2. i 3. ove Odluke,

- ne pridržava odredbe članka 18. ove Odluke,

- ne pridržava odredbe članka 19. ove Odluke,

- ne pridržava odredbe članka 23. stavak 1. ove Odluke,

- ne pridržava odredbe članka 26. stavak 3. ove Odluke,

- ne pridržava odredbe članka 27. ove Odluke.

- ne pridržava odredbe članka 31. ove Odluke.

Za prekršaje iz stavka 1. ovoga članka kazniti će se fizička osoba obrtnika i osoba koja obavlja drugu samostalnu djelatnost novčanom kaznom u iznosu od 2.000 do 5.000,00 kuna.

Za prekršaje iz stavka 1. ovoga članka kazniti će se i fizička osoba novčanom kaznom u iznosu od 200,00 do 2.000,00 kuna.

**X. ZAVRŠNE ODREDBE**

**Članak 41.**

Ova Odluka stupa na snagu osmog dana od dana objave u “Službenim vjesniku Varaždinske

županije“.

KLASA : 340-01/14-01/06

URBROJ: 2186/10-01/1-14-01

Vidovec, 22. prosinca 2014.

**OPĆINSKO VIJEĆE OPĆINE VIDOVEC**

 **PREDSJEDNIK**

 **Zdravko Pizek**